රතු පැහැ හිරු කෙඳිතිවලින් සංතර්පණය වන වැව් දියවර රන් තැටියක සිරි ගන්නා හැන්දෑවයි මේ.මඟ සොයමින් හුරු පුරුදු කෙළි දෙලෙන් කැදලි කරා ඇදෙන කෑදැත්තන් ගේ හඬත් රාත්‍රියට අතවනන ඉපල් අත්තක හිඳ මොනවාදෝ කියන්නට වෙරදරන බකමූණකුගේ කෙඳිරියත් හැර පරිසරයම වෙලාගෙන ඇත්තේ නිහැඬියාවක සුන්දරත්වයකි.උදෑසනම කොළඹින් පිට වූ මමත් ඡායාරූප ශිල්පි නිරෝෂුත් රන්මිහිතැන්නට පය ගසද්දී හිරු මුඳුන් වී පැය දෙකකට ආසන්නව තිබිණි.‘කෝරලේ මහත්තයලගෙ ගෙදර කොහෙද’අප ගමන් කළ රථයේ රියදුරු අප මහන්සියට පත් නොකරම අදාළ තැන වෙතටම රැගෙන යාමට සැරසෙයි.ආරක්‍ෂක නිලධාරියාගේ විධානය අනුව රථය ඉදිරියට ඇදෙයි.අපට ඉතාමත් හුරු පුරුදු මේ නවාතැනට මීට පෙර කිහිප වතාවක්ම පැමිණි මම රථයෙන් බැස ගත්තේ කෝරලේ මහත්තයා දර්ශන තලයේ ඇතිවී ඇති කලබලය දැකීමෙනි.විශාල පිරිසක් පිනා වටකරගෙනය.